Jó ismeretség fűzte Nick Wirth-hez. A brit Wirth 1994-ben megalapította saját Formula–1-es csapatát, a Simteket. Amikor a kiscsapat megszorult anyagilag, lehetőség nyílt Inoie előtt, hogy fizetős versenyzőként részt vegyen az alakulat autójában a japán nagydíjon. Hiába volt számára ismert a hazai pálya, az időmérő edzésen így is több mint három másodperccel lassabb volt csapattársánál, David Brabhamnél. A futamon aztán kicsúszott, és nem ért célba. A következő évben a szezon összes versenyén részt vett az Arrows pilótájaként. Az év folyamán leginkább az autóversenyzésben ritkán tapasztalt eseményekkel hívta fel magára a figyelmet. A monacói nagydíj edzésén elfékezte magát, és kifutott a pályáról. Megkérte a biztonságiakat, hogy az edzés végeztével autóját vontassák be a depóba. Vontatás közben azonban nem csatolta be a biztonsági övet, és amikor a biztonsági autó utolérte, nekiment az Arrows farának. Inoue nem sérült meg komolyabban. Érdekesség, hogy a biztonsági autót a többszörös rali-világbajnoki futamgyőztes Jean Ragnotti vezette. A magyar futamon újra egy kirívó esettel került a figyelem központjába. A 14. körben motorhiba miatt félreállt. Kiszállt a versenyautóból, majd miután látta, hogy a motortérből füst ömlik odaszaladt egy pályabíróhoz poroltóért. Futás közben nem vette észre az autóval érkező segítőket, és a biztonsági személyzet autója kis sebességgel elütötte.